《送逸归上饶赴试》
宋代·赵蕃

谓汝可勿去，汝去意已坚。
念欲终不遣，汝请倍谆然。
平时父母傍，一事略不与。
及今身自行，凡百谁汝护。
况当苦炎热，道远不可说。
晚须背斜阳，晓要踏残月。
墟落乃可尔，陂湖深戒之。
药物务频进，童马勿过疲。
得失渠有命，勉旃非日竞。
汝解事文科，吾其老三径。
汝归见吾友，见叔仍见舅。
为道糠覈肥，无奈相思瘦。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。